Document ID: 32011D0259

KOMISIJOS SPRENDIMAS
2011 m. balandžio 27 d.
dėl Tuniso jūrininkų mokymo, rengimo ir atestavimo sistemų pripažinimo siekiant pripažinti kvalifikacijos pažymėjimus
(pranešta dokumentu Nr. C(2011) 2754)
(Tekstas svarbus EEE)
(2011/259/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
atsižvelgdama į 2006 m. kovo 9 d. Prancūzijos valdžios institucijų raštą, kuriuo prašoma pripažinti Tunisą, kad būtų galima pripažinti šios šalies išduotus kvalifikacijos pažymėjimus,
kadangi:
(1)
valstybės narės gali nuspręsti pripažinti trečiųjų šalių išduotus jūrininkų kvalifikacijos pažymėjimus, jei Komisija pripažįsta, kad atitinkama trečioji šalis laikosi 1978 m. Tarptautinės konvencijos dėl jūreivių parengimo, jų diplomavimo ir budėjimo laive (STCW, angl. Convention on Standards of Training, Certification and Watchkeeping for Seafarers) su pakeitimais (STCW konvencijos) (2) reikalavimų;
(2)
gavusi Prancūzijos valdžios institucijų prašymą, Komisija įvertino Tuniso jūrininkų mokymo, rengimo ir atestavimo sistemas, kad patikrintų, ar ši šalis laikosi STCW konvencijos reikalavimų ir ar imtasi tinkamų priemonių siekiant užkirsti kelią pažymėjimų klastojimui. Šis vertinimas buvo grindžiamas 2007 m. balandžio mėn. Europos jūrų saugumo agentūros ekspertų atlikto patikrinimo rezultatais;
(3)
Komisija pateikė valstybėms narėms atitikties vertinimo rezultatų ataskaitą;
(4)
vėliau Komisija 2009 m. sausio 28 d. raštu paprašė Tuniso valdžios institucijų pateikti įrodymų, iš kurių būtų matyti, ar per vertinimą nustatyti trūkumai buvo tinkamai pašalinti;
(5)
Tuniso valdžios institucijos 2009 m. lapkričio 25 d. raštu pateikė prašomą informaciją ir įrodymus, kad imtasi tinkamų ir pakankamų veiksmų, kad būtų pašalinti visi per atitikties vertinimą nustatyti trūkumai;
(6)
iš atitikties vertinimo ir Tuniso valdžios institucijų pateiktos informacijos vertinimo išvadų matyti, kad Tunisas laikosi atitinkamų STCW konvencijos reikalavimų ir ėmėsi tinkamų priemonių, kad užkirstų kelią pažymėjimų klastojimui, todėl Sąjunga turėtų jį pripažinti;
(7)
šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Tuniso jūrininkų mokymo, rengimo ir atestavimo sistemos pripažįstamos, kad būtų galima pripažinti šios šalies išduotus kvalifikacijos pažymėjimus.
2 straipsnis
Šis sprendimas skirtas valstybėms narėms.
Priimta Briuselyje 2011 m. balandžio 27 d.

Labels: 12
8
18
9